Bokke sukkel met skopwerk, rolmaalbewegingsGeen deurkomkans vir Damian Willemse in Dublin nie. Foto: Twitter. Springbok-ondersteuners kan tereg die skeidsregter Nika Amashukeli se blaservertoning bevraagteken. Daar was onder meer Johnny Sexton se bedenklike verspreidingswerk in die aanloop tot Josh van der Flier se drie, terwyl die skopwerk wanneer daar om die bal op die grond baklei word ook ŉ steen des aanstoots is. Jacques Nienaber het egter ná afloop van die wedstryd gesê dat die Iere hul 19–16-triomf in Dublin verdien het. “Hulle was goed en hulle het hul geleenthede met al twee hande aangegryp. Ierland het trouens elke geleentheid benut wat hulle gekry het om punte aan te teken,” het die Springbok-breier gesê. Siya Kolisi het met sy afrigter saamgestem. “Al twee drieë is deur die televisie-skeidsregter ontleed; ŉ mens kan seker nie meer as dit verwag nie. Ek stem ook saam dat Ierland goeie rugby gespeel het.” Wanneer daar weg van die huis teen ŉ sterk Ierse span gespeel word, is ŉ betroubare stelskopper van sleutelbelang. En Damian Willemse het gisteraand gesukkel. Die Stormers-ster het ŉ ploetervertoning agter die skopkelkie gelewer, terwyl hy nie daarin kon slaag om die kantlyn op te spoor toe die Springbokke ŉ strafskop in die tweede helfte afgedwing het nie. Volgens Kolisi was dit egter nie net in die stelskopafdeling waar die Suid-Afrikaners kleigetrap het nie. “Ons kon beslis beter in die lynstaan-situasie gevaar het, terwyl ons planne om rolmaalbewegings van stapel te stuur sommer gou in die kiem gesmoor is. Terselfdertyd kon ons ook met ŉ sterker vertoning in die skrum vorendag gekom het. Ons oorheers normaalweg hierdie afdelings van die spel, maar Ierland het beslis sy huiswerk gedoen.” Tog glo Nienaber dat die uitslag van gister se kragmeting nie noodwendig ŉ invloed op volgende jaar se Wêreldbeker-toernooi in Frankryk sal hê nie. Die Springbokke en Ierland is in Groep B van die internasionale rugbyskouspel saam met Skotland, Tonga en Roemenië. “Dit was goeie voorbereiding en ons het baie geleer, maar die uitslag maak eintlik net ŉ verskil in die momentum wat ŉ span in die aanloop tot die toernooi kan opbou.” Die Springbokke speel volgende Saterdag teen Frankryk in Marseille.